Peace Pilgrim

Peace Pilgrim (synt. Mildred Lisette Norman; 18. heinäkuuta 1909 Egg Harbor City, New Jersey, Yhdysvallat – 7. heinäkuuta 1981 Knox, Indiana, Yhdysvallat) oli yhdysvaltalainen hengellinen opettaja, pasifisti ja kasvissyöntiaktivisti. Hän vaelsi vuonna 1952 ensimmäisenä naisena Appalakkien reitin päästä päähän yhden vaelluskauden aikana. Vuonna 1953 hän alkoi käyttää nimeä ”Peace Pilgrim” () ja lähti kävelemään rauhan puolesta Yhdysvaltain halki Pasadenasta New Yorkiin. Hän jatkoi kävelemistä lopulta 28 vuoden ajan kuolemaansa saakka käyden myös Kanadassa ja Meksikossa. Vuonna 1964 hänelle tuli täyteen 25 000 käveltyä mailia (noin 40 200 kilometriä), minkä jälkeen hän lopetti niiden laskemisen.
Peace Pilgrimistä tuli suosittu puhuja esimerkiksi koulujen ja kirkkojen tilaisuuksissa. Hän vieraili usein radio- ja televisio-ohjelmissa ja kertoi kuulumisiaan oman uutiskirjeensä kautta. Hän kuoli auto-onnettomuudessa vuonna 1981, kun häntä oltiin kyyditsemässä puhetilaisuuteen. Kuolemansa aikaan hän oli kävelemässä Yhdysvaltain halki seitsemättä kertaa.
Elämä.
Mildred Lisette Norman syntyi 18. heinäkuuta 1909 pienellä kanatilalla New Jersyn Egg Harbor Cityssä. Hän oli kolmilapsisen perheen esikoinen. Hänen isänsä oli puuseppä Ernest Norman ja äitinsä räätäli Josephine Marie Rauch. Perhe oli köyhä mutta kunnioitettu alueen saksalaisten maahanmuuttajien yhteisössä, jonka perustajien jälkeläisiä he olivat. Vanhemmat kannustivat lapsia pohtimaan yhteiskunnallisia, poliittisia ja moraalisia kysymyksiä ja opettivat näille rauhanaatetta. Norman valmistui Egg Harbor Cityn high schoolista vuonna 1926. Hän oli lahjakas opiskelija, mutta ei talousvaikeuksien vuoksi voinut jatkaa opintojaan vaan ryhtyi työskentelemään sihteerinä. Hän meni vuonna 1933 naimisiin liikemies Stanley Ryderin kanssa. Omien sanojensa mukaan rahan ansaitseminen oli Normanista helppoa, mutta ei tyydyttävää. Niinpä hän halusi löytää merkityksellisemmän elämäntavan. Vuonna 1938 käveltyään lähes koko yön hän koki hengellisen kokemuksen, jossa hän tunsi kutsumuksen omistaa elämänsä jollekin itseään suuremmalle.
Vuonna 1939 Norman muutti miehensä kanssa Philadelphiaan. Heidän avioliittonsa oli ollut vaikeuksissa alusta asti, ja vuonna 1942 he muuttivat erilleen näkemyserojensa vuoksi: Stanley oli lähdössä sotimaan toiseen maailmansotaan, kun Normanin mielestä tämän olisi tullut kieltäytyä aseista. Heidän avioeronsa astui voimaan vuonna 1946. Eron jälkeen Norman pyrki toteuttamaan kutsumustaan työskentelemällä muun muassa vanhusten parissa ja tekemällä vapaaehtoistyötä eri rauhanjärjestöissä. Hän yksinkertaisti elämäntapaansa, opetteli tulemaan toimeen kymmenellä dollarilla viikossa, ryhtyi kasvissyöjäksi ja alkoi tehdä pitkiä patikkamatkoja.
Vuonna 1952 Norman vaelsi ensimmäisenä naisena Appalakkien reitin päästä päähän yhden vaelluskauden aikana. Viisi kuukautta kestäneen noin 3 300 kilometrin mittaisen matkan päätteeksi hän sai näyssä ajatuksen ryhtyä rauhan pyhiinvaeltajaksi. Hän vannoi kulkevansa rahattomana vaeltajana, kunnes ihmiskunta löytäisi rauhan tien. Hän alkoi kutsua itseään Peace Pilgrimiksi ja lähti uudenvuodenpäivänä 1953 kävelemään Yhdysvaltain halki Pasadenasta New Yorkiin. Hän ei edustanut järjestöjä eikä ottanut vastaan rahalahjoituksia. Hän pukeutui siniseen tunikaan, jonka rinnuksiin hän ompeli uuden nimensä, sinisiin housuihin ja lenkkitossuihin. Niiden lisäksi hän kantoi mukanaan hammasharjaa, kampaa, kynää ja kolmea rauhanvetoomusta. Hän käveli, kunnes hänelle tarjottiin yösijaa, paastosi, kunnes hänelle tarjottiin ruokaa, ja puhui ihmisille rauhasta vain, jos nämä lähestyivät häntä ensin.
Kaikkiaan Peace Pilgrim käveli vuosina 1953–1981 Yhdysvaltain halki rannikolta rannikolle kuusi täyttä kertaa ja kävi myös Kanadassa ja Meksikossa. Toisella matkallaan, joka alkoi vuonna 1955, hän käveli jokaisen osavaltion alueella vähintään sata mailia ja kävi joka osavaltion pääkaupungissa. Vuonna 1957 hän kävi Kanadassa, jossa hän käveli kymmenen provinssin alueella vähintään sata mailia kussakin. Vuonna 1964 hänelle tuli täyteen 25 000 käveltyä mailia (noin 40 200 kilometriä), minkä jälkeen hän lopetti niiden laskemisen. Hänen neljäs matkansa Yhdysvaltain halki alkoi vuonna 1966, viides vuonna 1969 ja kuudes 1973. Tämän matkan aikana, vuonna 1976, hän kävi myös Alaskassa ja Havaijilla. Seitsemännen matkansa, joka lopulta jäi kesken hänen kuoltuaan, Peace Pilgrim aloitti 1978.
Peace Pilgrimistä tuli suosittu puhuja esimerkiksi koulujen ja kirkkojen tilaisuuksissa. Hän vieraili usein radio- ja televisio-ohjelmissa ja kertoi kuulumisiaan oman uutiskirjeensä kautta. Hänen kalenterinsa oli yleensä täynnä puhetilaisuuksia vuodeksi eteenpäin. Hän kuoli 7. heinäkuuta 1981 auto-onnettomuudessa Knoxissa Indianassa, kun häntä oltiin kyyditsemässä puhetilaisuuteen. Hänet on haudattu sukuhautaan Galloway Townshipiin New Jerseyyn.
Peace Pilgrimin synnyinkaupunki Egg Harbor Cityssä on häntä esittävä patsas ja hänen mukaansa nimetty puisto Peace Pilgrim Park. Hänen rauhansanomansa levittämistä jatkaa vapaaehtoisjärjestö Friends of Peace Pilgrim. Egg Harbor Cityn historiallinen seura on tallettanut Peace Pilgrimille lähetetyt kirjeet ja postikortit.